title: Regulamentul de punere în aplicare (UE) 2021/547 al Comisiei din 29 martie 2021 de modificare a Regulamentului de punere în aplicare (UE) 2019/1715 în ceea ce privește procedurile pentru înființarea și utilizarea ADIS și EUROPHYT, eliberarea certificatelor electronice de sănătate animală, a certificatelor oficiale, a certificatelor de sănătate animală/oficiale și a documentelor comerciale, utilizarea semnăturilor electronice și funcționarea TRACES, precum și de abrogare a Deciziei 97/152/CE (Text cu relevanță pentru SEE)

text:
                  30.3.2021

                  RO

                  Jurnalul Oficial al Uniunii Europene

                  L 109/60

         REGULAMENTUL DE PUNERE ÎN APLICARE (UE) 2021/547 AL COMISIEI
         din 29 martie 2021
         de modificare a Regulamentului de punere în aplicare (UE) 2019/1715 în ceea ce privește procedurile pentru înființarea și utilizarea ADIS și EUROPHYT, eliberarea certificatelor electronice de sănătate animală, a certificatelor oficiale, a certificatelor de sănătate animală/oficiale și a documentelor comerciale, utilizarea semnăturilor electronice și funcționarea TRACES, precum și de abrogare a Deciziei 97/152/CE
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 51,
         având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor (2) („Legea privind sănătatea animală”), în special articolul 23 primul paragraf literele (b)-(f), articolul 30 alineatul (1) litera (b) punctul (ii) și articolul 35 primul paragraf litera (c),
         având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (3), în special articolul 104 primul paragraf literele (a), (b) și (c),
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (4) („Regulamentul privind controalele oficiale”), în special articolul 58 primul paragraf litera (a), articolul 90 primul paragraf litera (f), articolul 102 alineatul (6) primul paragraf literele (a) și (b), articolul 103 alineatul (6) și articolul 134 primul paragraf literele (a)-(d) și (g),
         întrucât:

                     (1)

                     Regulamentul de punere în aplicare (UE) 2019/1715 al Comisiei (5) stabilește normele privind funcționarea sistemului de gestionare a informațiilor pentru controalele oficiale (IMSOC) și a componentelor sistemice ale acestuia, și anume sistemul de punere în aplicare a procedurilor pentru sistemul de alertă rapidă pentru alimente și furaje și sistemul de asistență și cooperare administrativă (iRASFF), sistemul de notificare și raportare a informațiilor cu privire la bolile animalelor („ADIS”), sistemul de notificare a confirmării oficiale a prezenței organismelor dăunătoare în plante și produse vegetale pe teritoriul statelor membre (EUROPHYT) și sistemul de control al comerțului și de expertiză pentru schimbul de date, informații și documente (TRACES). Regulamentul stabilește, de asemenea, legături între componentele respective.

                     (2)

                     Regulamentul stabilește, de asemenea, norme de instituire a rețelei pentru funcționarea ADIS și lista regiunilor de notificare și de raportare în scopul notificării și raportării bolilor animalelor la nivelul Uniunii.

                     (3)

                     Pentru a asigura utilizarea uniformă a ADIS de către statele membre, Regulamentul de punere în aplicare (UE) 2020/2002 al Comisiei (6) stabilește norme privind formatul și structura datelor pentru notificările și raportarea la nivelul Uniunii a bolilor care urmează să fie introduse în sistemul respectiv, formatul și procedura de raportare, precum și termenele-limită și frecvența notificărilor și a raportării.

                     (4)

                     Normele comune pentru punctele de contact ale rețelei ADIS ar trebui incluse în Regulamentul de punere în aplicare (UE) 2019/1715 cu privire la transmiterea notificărilor și a raportării la nivelul Uniunii, în conformitate cu Regulamentul de punere în aplicare (UE) 2020/2002. Pentru a respecta normele Uniunii privind protecția datelor, normele respective ar trebui să includă, de asemenea, dispoziții privind perioada maximă de stocare a datelor cu caracter personal în ADIS.

                     (5)

                     Prezentul regulament ar trebui, de asemenea, să stabilească norme, care să fie incluse în Regulamentul de punere în aplicare (UE) 2019/1715, cu privire la legăturile necesare între ADIS și TRACES pentru a asigura schimbul automat al datelor relevante referitoare la notificările Uniunii sau punerea la dispoziție a acestora în ambele sisteme, precum și pentru a asigura furnizarea informațiilor relevante membrilor rețelei.

                     (6)

                     Regulamentul de punere în aplicare (UE) 2019/1715 stabilește norme privind utilizarea TRACES pentru trimiterea notificărilor de interceptare către rețeaua de interceptare EUROPHYT pentru transporturile de plante, produse vegetale și alte obiecte din alte state membre sau țări terțe care pot prezenta un pericol iminent de introducere sau de răspândire a organismelor dăunătoare. Regulamentul prevede că notificările de interceptare a transporturilor comercializate în Uniune trebuie să fie transmise de punctul de contact al rețelei de interceptare EUROPHYT, iar notificările de interceptare a transporturilor care intră în Uniune trebuie să fie transmise de către inspectorul fitosanitar oficial care ia decizia cu privire la respectivele transporturi.

                     (7)

                     Având în vedere că notificările privind transporturile interceptate de plante, produse vegetale și alte obiecte comercializate în Uniune intră în domeniul de aplicare al notificărilor de neconformitate a bunurilor care fac obiectul Regulamentului (UE) 2017/625 și urmează să fie schimbate în iRASFF între punctele de contact ale rețelei de alertă și cooperare, notificările acestor transporturi interceptate ar trebui efectuate în iRASFF.

                     (8)

                     Pentru a asigura utilizarea în continuare a iRASFF pentru schimbul de notificări privind transporturile neconforme de plante, produse vegetale și alte obiecte comercializate în Uniune care pot prezenta un risc pentru sănătatea plantelor, este oportun să se reformuleze definiția termenului „notificare de neconformitate” prevăzută în Regulamentul de punere în aplicare (UE) 2019/1715.

                     (9)

                     În paralel, pentru a se evita confuzia cu privire la sensul termenului „risc” definit în Regulamentul de punere în aplicare (UE) 2019/1715, este, de asemenea, necesar să se elimine definiția respectivă, să se adapteze în schimb anumite definiții ale notificărilor în iRASFF și să se clarifice în definițiile respective diferitele categorii de risc.

                     (10)

                     În mod similar, pentru a evita confuzia cu privire la sensul termenilor definiți „rețea împotriva fraudei alimentare” și „notificare privind frauda alimentară” din Regulamentul de punere în aplicare (UE) 2019/1715 și pentru a reflecta mai clar domeniul de aplicare al Regulamentului (UE) 2017/625 în acești termeni definiți, este necesară redenumirea acestora în „rețea împotriva fraudei” și, respectiv, „notificare privind frauda” și să se adapteze, în mod corespunzător, toate dispozițiile din Regulamentul de punere în aplicare (UE) 2019/1715 în ceea ce privește frauda alimentară.

                     (11)

                     Regulamentul de punere în aplicare (UE) 2019/1715 prevede, de asemenea, că informațiile privind transporturile interceptate care intră în Uniune trebuie să includă informațiile înregistrate în documentul sanitar comun de intrare (DSCI) de către inspectorul fitosanitar oficial, în conformitate cu articolul 55 alineatul (2) și cu articolul 56 din Regulamentul (UE) 2017/625, informațiile suplimentare privind măsurile luate în ceea ce privește transporturile interceptate și informațiile privind plasarea în carantină.

                     (12)

                     Întrucât DSCI conține rubrici pentru înregistrarea informațiilor privind măsurile luate în ceea ce privește transporturile interceptate, inclusiv cazurile în care se impune plasarea în carantină, nu este necesar să se transmită și în TRACES o notificare de interceptare care conține aceleași informații. Prin urmare, obligația de a transmite o notificare de interceptare care conține aceleași informații în TRACES ar trebui eliminată și înlocuită cu obligația de a înregistra datele privind interceptarea în DSCI.

                     (13)

                     În plus, deoarece orice neconformitate cu normele prevăzute la articolul 1 alineatul (2) din Regulamentul (UE) 2017/625 care vizează transporturile care intră în Uniune sau care sunt comercializate în Uniune trebuie să fie notificată fie în TRACES, fie în iRASFF, toate dispozițiile referitoare la notificările de interceptare EUROPHYT ar trebui eliminate din Regulamentul de punere în aplicare (UE) 2019/1715.

                     (14)

                     Regulamentul de punere în aplicare (UE) 2019/1715 stabilește norme privind utilizarea unor DSCI electronice și eliberarea certificatelor electronice pentru transporturile de animale și mărfuri care intră în Uniune. Aceste norme includ niveluri ridicate de asigurare legate de dovedirea identității inspectorilor autorizați înainte de acordarea dreptului de semnătură electronică și aplicarea unei mărci temporale electronice calificate pentru semnătura electronică, generată de o parte terță de încredere.

                     (15)

                     Experiența a dovedit că aceste niveluri ridicate de asigurare nu sunt necesare, deoarece mecanismul de autentificare înainte de conectarea la TRACES, la sistemul național al unui stat membru, la sistemul de certificare electronică al unei țări terțe sau al unei organizații internaționale oferă un grad suficient de asigurare în ceea ce privește identitatea pretinsă de semnatar. În plus, aplicarea unei mărci temporale nu este necesară. Fluxul sigur de date în interiorul sistemelor și între acestea și aplicarea unui sigiliu electronic calificat conceput pentru a dovedi în mod fiabil sincronizarea corectă, integritatea și corectitudinea datelor oferă garanții suficiente că orice modificare ulterioară a datelor poate fi detectată.

                     (16)

                     Prin urmare, prezentul regulament ar trebui să introducă modificări la Regulamentul de punere în aplicare (UE) 2019/1715 care să permită medicilor veterinari oficiali, inspectorilor fitosanitari oficiali și inspectorilor autorizați să utilizeze semnături electronice în DSCI electronice și certificate cu niveluri mai mici de asigurare a identității și fără înregistrarea mărcilor temporale, în conformitate cu Regulamentul (UE) nr. 910/2014 al Parlamentului European și al Consiliului (7).

                     (17)

                     Prezentul regulament ar trebui să includă, de asemenea, modificări ale normelor prevăzute în Regulamentul de punere în aplicare (UE) 2019/1715 cu privire la eliberarea certificatelor electronice sau a documentelor comerciale care însoțesc transporturile de animale și anumite mărfuri deplasate între statele membre în conformitate cu articolul 150, articolul 161 alineatul (5), articolul 167 alineatul (4), articolul 217 și articolul 223 alineatul (5) din Regulamentul (UE) 2016/429, transporturi ale anumitor subproduse de origine animală și produse derivate care nu sunt destinate consumului uman și care sunt transportate în interiorul Uniunii, în temeiul articolului 17 din Regulamentul (UE) nr. 142/2011 al Comisiei (8), și transporturile de plante, produse vegetale și alte obiecte exportate sau reexportate din Uniune în conformitate cu articolul 100 alineatul (5) și cu articolul 101 alineatul (6) din Regulamentul (UE) 2016/2031. Normele respective ar trebui să fie similare cu normele privind eliberarea certificatelor electronice pentru transporturile de animale și mărfuri care intră în Uniune.

                     (18)

                     Întrucât Regulamentul (UE) 2016/2031 prevede că certificatele fitosanitare electronice pentru export sau reexport de pe teritoriul Uniunii al plantelor, al produselor vegetale și al altor obiecte trebuie furnizate numai prin intermediul sau în cadrul unui schimb electronic cu IMSOC, prezentul regulament ar trebui să prevadă includerea în Regulamentul de punere în aplicare (UE) 2019/1715 a normelor pentru eliberarea unor astfel de certificate în conformitate cu regulamentul respectiv.

                     (19)

                     Pentru a consolida asigurarea respectării normelor Uniunii, Regulamentul de punere în aplicare (UE) 2019/1715 prevede că punctele de contact ale rețelei TRACES trebuie să mențină și să păstreze actualizate listele TRACES ale anumitor date de referință necesare pentru buna funcționare a TRACES. Listele includ unități din sectorul alimentar aprobate în conformitate cu Regulamentul (CE) nr. 852/2004 al Parlamentului European și al Consiliului (9) și unități, instalații și operatori care manipulează subproduse de origine animală sau produse derivate, aprobate sau înregistrate în conformitate cu Regulamentul (CE) nr. 1069/2009 al Parlamentului European și al Consiliului (10).

                     (20)

                     În același scop, prezentul regulament ar trebui să extindă în continuare listele respective cu date de referință pentru a include unitățile și operatorii înregistrați și autorizați, menționați în Regulamentul (UE) 2016/429, precum și anumiți operatori profesioniști înregistrați în temeiul Regulamentului (UE) 2016/2031, în măsura în care aceștia sunt implicați în activități transfrontaliere.

                     (21)

                     Pentru a oferi sprijin în vederea elaborării analizelor de risc ale statelor membre pentru inspecții sau audituri privind transportul animalelor vii, listele de date de referință ar trebui să includă, de asemenea, puncte de control aprobate în conformitate cu Regulamentul (CE) nr. 1255/97 al Consiliului (11), precum și transportatori autorizați, conducători și însoțitori certificați și mijloace de transport autorizate în conformitate cu Regulamentul (CE) nr. 1/2005 al Consiliului (12).

                     (22)

                     Întrucât Regulamentul (UE) 2016/429 se aplică de la 21 aprilie 2021, modificările privind ADIS, legăturile necesare între ADIS și TRACES și extinderea listelor de date de referință pentru a include unitățile și operatorii înregistrați și autorizați în temeiul Regulamentului (UE) 2016/429 ar trebui să se aplice, de asemenea, începând cu 21 aprilie 2021.

                     (23)

                     Având în vedere importanța datelor de referință pentru buna funcționare a TRACES, extinderea listelor de date de referință din Regulamentele (CE) nr. 1255/97, (CE) nr. 1/2005 și (UE) 2016/2031 ar trebui să se aplice, de asemenea, începând cu 21 aprilie 2021.

                     (24)

                     Având în vedere că este necesar să se dezvolte în continuare sistemele iRASFF și TRACES în ceea ce privește notificările interceptărilor, data aplicării modificărilor la capitolul 3 secțiunea 3 din Regulamentul de punere în aplicare (UE) 2019/1715 ar trebui amânată până la 1 decembrie 2021.

                     (25)

                     Anexa la Decizia 97/152/CE a Comisiei (13) stabilește informațiile care trebuie introduse în sistemul TRACES pentru evidența loturilor de animale sau de produse animale provenind din țări terțe. Decizia respectivă se bazează pe articolul 12 din Decizia 92/438/CEE a Consiliului (14), care a fost abrogată prin articolul 146 alineatul (1) din Regulamentul (UE) 2017/625, cu efect de la 14 decembrie 2019. Informațiile prevăzute în anexa la Decizia 97/152/CE sunt acum incluse în DSCI-A și DSCI-P în anexa II partea 2 secțiunile A și B din Regulamentul de punere în aplicare (UE) 2019/1715. Din motive de claritate și coerență, Decizia 97/152/CE ar trebui, prin urmare, să fie abrogată.

                     (26)

                     Autoritatea Europeană pentru Protecția Datelor a fost consultată în conformitate cu articolul 42 alineatul (1) din Regulamentul (UE) 2018/1725 al Parlamentului European și al Consiliului (15) și a emis un aviz la 14 ianuarie 2021.

                     (27)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Modificări
            Regulamentul de punere în aplicare (UE) 2019/1715 se modifică după cum urmează:

                        1.

                        în capitolul 1, articolul 2 se modifică după cum urmează:

                                    (a)

                                    punctul 8 se elimină;

                                    (b)

                                    punctul 9 se înlocuiește cu următorul text:

                                                „9.

                                                «rețea RASFF» înseamnă sistemul de alertă rapidă, stabilit ca rețea prin articolul 50 din Regulamentul (CE) nr. 178/2002 pentru notificările menționate la punctele 15-20 din prezentul articol;”;

                                    (c)

                                    punctul 11 se înlocuiește cu următorul text:

                                                „11.

                                                «rețea împotriva fraudei» înseamnă rețeaua compusă din Comisie, Europol și organismele de legătură desemnate de statele membre în conformitate cu articolul 103 alineatul (1) din Regulamentul (UE) 2017/625 în scopul specific de a facilita schimbul de informații referitoare la notificările privind frauda, astfel cum sunt definite la punctul 21;”;

                                    (d)

                                    punctul 12 se înlocuiește cu următorul text:

                                                „12.

                                                «rețea de alertă și cooperare» înseamnă o rețea compusă din rețelele RASFF, AAC și de combatere a fraudei;”;

                                    (e)

                                    punctul 14 se înlocuiește cu următorul text:

                                                „14.

                                                «notificare de neconformitate» înseamnă notificarea în iRASFF a unei neconformități cu normele menționate la articolul 1 alineatul (2) din Regulamentul (UE) 2017/625, care nu reprezintă un risc în sensul articolului 50 din Regulamentul (CE) nr. 178/2002 și al articolului 29 din Regulamentul (CE) nr. 183/2005;”;

                                    (f)

                                    punctul 20 se înlocuiește cu următorul text:

                                                „20.

                                                «notificare de respingere la frontieră» înseamnă o notificare în iRASFF privind respingerea unui lot, a unui container sau a unei încărcături de produse alimentare, de materiale care vin în contact cu produsele alimentare sau de hrană pentru animale din cauza unui risc, astfel cum se menționează la articolul 50 alineatul (3) litera (c) din Regulamentul (CE) nr. 178/2002 și la articolul 29 din Regulamentul (CE) nr. 183/2005;”;

                                    (g)

                                    punctul 21 se înlocuiește cu următorul text:

                                                „21.

                                                «notificare privind frauda» înseamnă o notificare de neconformitate în iRASFF cu privire la acțiuni intenționate suspectate ale întreprinderilor sau ale persoanelor fizice în scopul înșelării cumpărătorilor și al obținerii de avantaje nejustificate, încălcând normele menționate la articolul 1 alineatul (2) din Regulamentul (UE) 2017/625;”;

                                    (h)

                                    punctul 22 se înlocuiește cu următorul text:

                                                „22.

                                                «notificare inițială» înseamnă o notificare de neconformitate, o notificare de alertă, o notificare de informare, o notificare a știrilor, o notificare privind frauda sau o notificare de respingere la frontieră;”;

                                    (i)

                                    punctele 33 și 34 se elimină;

                        2.

                        în capitolul 2, articolul 6 alineatul (2) se modifică după cum urmează:

                                    (a)

                                    litera (b) se înlocuiește cu următorul text:

                                                „(b)

                                                EUROPHYT și TRACES, permițând schimbul de date privind notificările de focare EUROPHYT;”;

                                    (b)

                                    litera (c) se înlocuiește cu următorul text:

                                                „(c)

                                                iRASFF și TRACES, permițând schimbul de date privind antecedentele operatorilor în ceea ce privește respectarea normelor menționate la articolul 1 alineatul (2) din Regulamentul (UE) 2017/625;”;

                                    (c)

                                    se adaugă următoarea literă:

                                                „(d)

                                                ADIS și TRACES, permițând schimbul de date și de informații privind notificările la nivelul Uniunii.”;

                        3.

                        în capitolul 3, secțiunea 1 se modifică după cum urmează:

                                    (a)

                                    articolul 12 se înlocuiește cu următorul text:

                                       „Articolul 12
                                       Organismele de legătură responsabile cu schimbul anumitor tipuri de informații
                                       Statele membre precizează care dintre organismele de legătură desemnate în conformitate cu articolul 103 alineatul (1) din Regulamentul (UE) 2017/625 sunt responsabile pentru schimbul de informații privind notificările privind frauda.”;

                                    (b)

                                    la articolul 13, alineatul (2) se înlocuiește cu următorul text:

                                       „(2)   Statele membre pot include punctul de contact al rețelei împotriva fraudei în punctul lor unic de contact.”;

                                    (c)

                                    articolul 21 se înlocuiește cu următorul text:

                                       „Articolul 21
                                       Notificări privind frauda

                                          (1)   Punctele de contact ale rețelei împotriva fraudei fac schimb de notificări privind frauda, care includ cel puțin următoarele elemente:

                                                      (a)

                                                      toate informațiile prevăzute la articolul 16 alineatul (1);

                                                      (b)

                                                      o descriere a practicii frauduloase suspectate;

                                                      (c)

                                                      identificarea, dacă este posibil, a operatorilor implicați;

                                                      (d)

                                                      informații cu privire la existența unor anchete polițienești sau judiciare în derulare cu privire la o practică frauduloasă suspectată;

                                                      (e)

                                                      informații cu privire la orice instrucțiuni emise de poliție sau de autoritățile judiciare imediat ce sunt disponibile și pot fi publicate.

                                          (2)   Punctele de contact ale rețelei împotriva fraudei comunică, fără întârzieri nejustificate, orice informație privind riscurile pentru sănătate punctului de contact al rețelei RASFF.

                                          (3)   Punctul de contact al Comisiei verifică, fără întârzieri nejustificate, fiecare notificare privind frauda după ce a fost transmisă.”;

                                    (d)

                                    la articolul 23, alineatul (3) se înlocuiește cu următorul text:

                                       „(3)   Fără a aduce atingere dreptului de acces al Comisiei în temeiul articolului 8 alineatul (2), numai punctele de contact ale rețelei împotriva fraudei solicitate, notificate și care emit notificarea au acces la notificările privind frauda.”;

                                    (e)

                                    la articolul 24, alineatul (2) se înlocuiește cu următorul text:

                                       „(2)   Prin derogare de la alineatul (1), verificarea notificărilor de neconformitate, privind frauda și de respingere la frontieră vizează literele (b), (c) și (e) de la alineatul în cauză.”;

                                    (f)

                                    la articolul 25 alineatul (1), litera (a) se înlocuiește cu următorul text:

                                                „(a)

                                                un punct de contact care emite notificarea să retragă o notificare de neconformitate, de fraudă sau complementară;”;

                                    (g)

                                    la articolul 27, alineatul (2) se înlocuiește cu următorul text:

                                       „(2)   În cazul în care o notificare de neconformitate sau o notificare privind frauda se referă la un produs originar dintr-o țară terță sau distribuit într-o țară terță care nu are acces la iRASFF sau TRACES, Comisia poate informa țara terță în cauză.”;

                                    (h)

                                    la articolul 28 alineatul (1), litera (c) se înlocuiește cu următorul text:

                                                „(c)

                                                punctele de contact ale rețelei împotriva fraudei fac schimb de informații despre notificările privind frauda prin e-mail;”;

                        4.

                        în capitolul 3, secțiunea 2 se înlocuiește cu următorul text:
                        „SECȚIUNEA 2

                           ADIS

                           Articolul 29
                           Rețeaua ADIS

                              (1)   Fiecare membru al rețelei ADIS desemnează cel puțin un punct de contact responsabil pentru transmiterea în ADIS a datelor și a informațiilor privind notificarea și raportarea la nivelul Uniunii în conformitate cu articolele 3, 4, 6, 7, 8, 11 și 13 din Regulamentul de punere în aplicare (UE) 2020/2002 al Comisiei (*1) .

                              (2)   Fiecare punct de contact al rețelei ADIS menține și actualizează în ADIS lista regiunilor de notificare și de raportare stabilite de statul său membru și prevăzute în anexa IV la Regulamentul de punere în aplicare (UE) 2020/2002.

                           Articolul 29a
                           Perioada de stocare a datelor cu caracter personal
                           Datele cu caracter personal din notificările și raportarea la nivelul Uniunii, menționate la articolul 29 alineatul (1), sunt stocate în ADIS pentru o perioadă de cel mult 10 ani.

                           Articolul 29b
                           Proceduri pentru situații de urgență pentru ADIS

                              (1)   În cazul în care ADIS nu este disponibil, punctele de contact ale rețelei ADIS transmit datele și informațiile referitoare la notificările și raportarea la nivelul Uniunii, menționate la articolul 29 alineatul (1), prin poștă electronică sau prin alte mijloace specificate pe site-ul web Comisiei.

                              (2)   Odată ce ADIS devine din nou disponibil, punctele de contact ale ADIS introduc în acesta datele și informațiile transmise în afara sistemului.

                           (*1)  Regulamentul de punere în aplicare (UE) 2020/2002 al Comisiei din 7 decembrie 2020 de stabilire a normelor de aplicare a Regulamentului (UE) 2016/429 al Parlamentului European și al Consiliului cu privire la notificarea și raportarea la nivelul Uniunii a bolilor listate, la formatele și procedurile de transmitere și de raportare a programelor de supraveghere ale Uniunii și a programelor de eradicare și pentru cererea de recunoaștere a statutului de indemn de boală, precum și la sistemul computerizat de informare (JO L 412, 8.12.2020, p. 1).”;"

                        5.

                        în capitolul 3, secțiunea 3 se modifică după cum urmează:

                                    (a)

                                    articolul 30 se înlocuiește cu următorul text:

                                       „Articolul 30
                                       Rețeaua EUROPHYT-Focare
                                       Fiecare membru al rețelei de focare EUROPHYT desemnează un punct de contact responsabil cu trimiterea notificărilor privind focarele EUROPHYT către EUROPHYT.”;

                                    (b)

                                    articolele 31 și 33 se elimină;

                        6.

                        în capitolul 3, secțiunea 4 se modifică după cum urmează:

                                    (a)

                                    articolul 35 se înlocuiește cu următorul text:

                                       „Articolul 35
                                       Rețeaua TRACES
                                       Fără a aduce atingere articolului 4 alineatul (2), fiecare membru al rețelei TRACES desemnează unul sau mai multe puncte de contact pentru funcționalitățile prevăzute la articolul 132 litera (d) și articolul 133 din Regulamentul (UE) 2017/625, precum și în alte dispoziții legislative ale Uniunii care fac referire la TRACES.”;

                                    (b)

                                    articolul 39 se înlocuiește cu următorul text:

                                       „Articolul 39
                                       Eliberarea certificatelor electronice pentru transporturile de animale și mărfuri care intră în Uniune și utilizarea semnăturilor electronice

                                          (1)   Certificatele electronice de sănătate animală, certificatele oficiale și certificatele de sănătate animală/oficiale pentru transporturile de animale și mărfuri care intră în Uniune îndeplinesc toate cerințele următoare:

                                                      (a)

                                                      sunt emise în unul din următoarele sisteme:

                                                                  (i)

                                                                  TRACES;

                                                                  (ii)

                                                                  sistemul național al unui stat membru;

                                                                  (iii)

                                                                  sistemul de certificare electronică al unei țări terțe sau al unei organizații internaționale care este capabil să facă schimb de date cu TRACES;

                                                                  (iv)

                                                                  sistemul de certificare electronică al unei țări terțe sau al unei organizații internaționale care este capabil să facă schimb de date cu sistemul național al unui stat membru;

                                                      (b)

                                                      sunt semnate de un funcționar autorizat cu semnătura sa electronică;

                                                      (c)

                                                      poartă sigiliul electronic avansat sau calificat al autorității competente emitente sau semnătura electronică avansată sau calificată a reprezentantului său legal.

                                          (2)   În cazul în care certificatele electronice de sănătate animală, certificatele oficiale și certificatele de sănătate animală/oficiale sunt eliberate în conformitate cu alineatul (1) litera (a) punctul (iii) sau (iv), nu este necesară semnătura electronică a funcționarului autorizat.

                                          (3)   Comisia este notificată în prealabil cu privire la emiterea de certificate electronice de sănătate animală, certificate oficiale și certificate de sănătate animală/oficiale în conformitate cu alineatul (1) litera (a) punctul (iv).

                                          (4)   Autoritatea competentă acceptă certificate fitosanitare electronice, astfel cum prevăd cerințele pentru introducerea plantelor, a produselor vegetale și a altor obiecte pe teritoriul Uniunii în conformitate cu capitolul VI secțiunea 1 din Regulamentul (UE) 2016/2031, numai în cazul în care acestea sunt emise în conformitate cu alineatul (1) litera (a) punctele (i) sau (iii) din prezentul articol.”;

                                    (c)

                                    următoarele articole se adaugă după articolul 39:

                                       „Articolul 39a
                                       Eliberarea certificatelor electronice și a documentelor comerciale pentru circulația animalelor și a mărfurilor între statele membre și utilizarea semnăturilor electronice
                                       Certificatele electronice de sănătate animală, certificatele oficiale și certificatele de sănătate animală/oficiale pentru circulația animalelor, a produselor de origine animală și a materialului germinativ de origine animală între statele membre, precum și documentele comerciale în format electronic pentru anumite subproduse de origine animală și produse derivate, care nu sunt destinate consumului uman și sunt transportate într-un alt stat membru trebuie să îndeplinească toate cerințele următoare:

                                                   (a)

                                                   sunt emise în TRACES;

                                                   (b)

                                                   sunt semnate de un medic veterinar oficial sau de un inspector autorizat cu semnătura sa electronică;

                                                   (c)

                                                   poartă sigiliul electronic avansat sau calificat al autorității competente emitente.

                                       Articolul 39b
                                       Eliberarea certificatelor electronice pentru exportul și reexportul de plante, produse vegetale și alte obiecte și utilizarea semnăturilor electronice
                                       Certificatele fitosanitare electronice pentru exportul sau reexportul plantelor, al produselor vegetale și al altor obiecte de pe teritoriul Uniunii către o țară terță se eliberează în unul dintre următoarele sisteme:

                                                   (a)

                                                   TRACES, cu condiția ca certificatul să îndeplinească toate cerințele următoare:

                                                               (i)

                                                               este semnat de un inspector autorizat cu semnătura sa electronică;

                                                               (ii)

                                                               poartă sigiliul electronic avansat sau calificat al autorității competente emitente;

                                                   (b)

                                                   sistemul național al unui stat membru, cu condiția ca certificatul să îndeplinească toate cerințele următoare:

                                                               (i)

                                                               este semnat de un inspector autorizat cu semnătura sa electronică;

                                                               (ii)

                                                               este transmis sistemului TRACES cel târziu în momentul semnării electronice de către inspectorul autorizat, iar transmisia este sigilată cu sigiliul electronic avansat sau calificat al autorității competente emitente.”;

                                    (d)

                                    articolul 41 se înlocuiește cu următorul text:

                                       „Articolul 41
                                       Utilizarea unui DSCI electronic
                                       Utilizarea de către un operator sau o autoritate competentă a unui DSCI într-un format electronic se face cu ajutorul unuia dintre următoarele sisteme:

                                                   (a)

                                                   TRACES, cu condiția ca DSCI să îndeplinească toate cerințele următoare:

                                                               (i)

                                                               este semnat cu semnătura electronică a operatorului responsabil de transport;

                                                               (ii)

                                                               este semnat de medicul veterinar oficial, de inspectorul fitosanitar oficial sau de inspectorul autorizat la posturile de inspecție la frontieră sau la punctele de control cu semnătura sa electronică;

                                                               (iii)

                                                               poartă sigiliul electronic avansat sau calificat al autorității competente emitente;

                                                   (b)

                                                   sistemul național al unui stat membru, cu condiția ca DSCI să îndeplinească toate cerințele următoare:

                                                               (i)

                                                               este semnat cu semnătura electronică a operatorului responsabil de transport;

                                                               (ii)

                                                               este semnat de medicul veterinar oficial, de inspectorul fitosanitar oficial sau de inspectorul autorizat la posturile de inspecție la frontieră sau la punctele de control cu semnătura sa electronică;

                                                               (iii)

                                                               este transmis sistemului TRACES cel târziu în momentul în care decizia privind transportul este luată pe baza controalelor oficiale, iar transmisia este sigilată cu sigiliul electronic avansat sau calificat al autorității competente emitente.”;

                                    (e)

                                    la articolul 42, alineatul (3) se elimină;

                                    (f)

                                    articolul 45 se înlocuiește cu următorul text:

                                       „Articolul 45
                                       Lista datelor de referință

                                          (1)   Fiecare punct de contact al rețelei TRACES menține și actualizează în TRACES lista următoarelor:

                                                      (a)

                                                      unități din sectorul alimentar pe care autoritatea competentă din statul său membru le-a aprobat în conformitate cu articolul 6 alineatul (3) din Regulamentul (CE) nr. 852/2004;

                                                      (b)

                                                      unități, instalații și operatori care manipulează subproduse de origine animală sau produse derivate pe care autoritatea competentă din statul său membru le-a aprobat sau înregistrat în conformitate cu articolul 47 din Regulamentul (CE) nr. 1069/2009;

                                                      (c)

                                                      puncte de control pentru care autoritatea competentă din statul său membru a acordat o aprobare în conformitate cu articolul 3 din Regulamentul (CE) nr. 1255/97 (*2);

                                                      (d)

                                                      transportatorii care efectuează călătorii lungi cărora autoritatea competentă le-a acordat o autorizație în conformitate cu articolul 11 alineatul (1) din Regulamentul (CE) nr. 1/2005 al Consiliului (*3);

                                                      (e)

                                                      unitățile incluse în registrul unităților autorizate menționate la articolul 101 alineatul (1) litera (b) primul paragraf din Regulamentul (UE) 2016/429 în cazul în care efectuează deplasarea animalelor terestre deținute și a materialului germinativ provenit de la acestea în alt stat membru sau primesc animale terestre deținute și materialul germinativ dintr-o țară terță;

                                                      (f)

                                                      unitățile incluse în registrul unităților de acvacultură autorizate și al unităților producătoare de alimente provenite de la animale acvatice apte pentru combaterea bolilor autorizate, menționate la articolul 185 alineatul (1) literele (b) și (c) din Regulamentul (UE) 2016/429, în măsura în care acestea efectuează deplasarea animalelor de acvacultură într-un alt stat membru sau primesc animalele de acvacultură dintr-o țară terță;

                                                      (g)

                                                      unitățile și operatorii incluși în registrul unităților și operatorilor înregistrați, menționați la articolul 101 alineatul (1) litera (a) primul paragraf din Regulamentul (UE) 2016/429 în cazul în care efectuează deplasarea animalelor terestre deținute și a materialului germinativ provenit de la acestea în alt stat membru sau primesc animale terestre deținute și materialul germinativ dintr-o țară terță;

                                                      (h)

                                                      unitățile incluse în registrul unităților de acvacultură înregistrate, menționate la articolul 185 alineatul (1) litera (a) din Regulamentul (UE) 2016/429, în măsura în care acestea efectuează circulația animalelor de acvacultură într-un alt stat membru sau primesc animalele de acvacultură dintr-o țară terță;

                                                      (i)

                                                      transportatorii cărora autoritatea competentă le-a acordat o autorizație în conformitate cu articolul 10 alineatul (1) din Regulamentul (CE) nr. 1/2005;

                                                      (j)

                                                      conducătorii de vehicule rutiere și însoțitorii lor care transportă ecvidee domestice sau animale domestice din speciile bovine, ovine, caprine sau porcine sau păsări de curte cărora autoritatea competentă le-a acordat un certificat de competență în conformitate cu articolul 17 alineatul (2) din Regulamentul (CE) nr. 1/2005;

                                                      (k)

                                                      mijloacele de transport rutier utilizate pentru călătoriile lungi și navele pentru animale cărora autoritatea competentă le-a acordat un certificat de autorizare în conformitate cu articolul 18 alineatul (1) și, respectiv, articolul 19 alineatul (1) din Regulamentul (CE) nr. 1/2005;

                                                      (l)

                                                      operatorii incluși în registrul operatorilor profesioniști care introduc în Uniune plante, produse vegetale și alte obiecte pentru care este necesar un certificat fitosanitar menționat la articolul 65 alineatul (1) primul paragraf litera (a) din Regulamentul (UE) 2016/2031;

                                                      (m)

                                                      stațiile de carantină și instalațiile de izolare desemnate în conformitate cu articolul 60 din Regulamentul (UE) 2016/2031 pentru a desfășura activități care implică plante, produse vegetale și alte obiecte introduse pe teritoriul Uniunii din țări terțe.

                                          (2)   Punctele de contact menționate la alineatul (1) introduc în TRACES informații cu privire la fiecare listă menționată la alineatul respectiv folosind specificațiile tehnice pentru formatul acestor liste furnizate de Comisie.

                                          (3)   Comisia sprijină statele membre să pună la dispoziția publicului listele menționate la alineatul (1) literele (a)-(f) prin publicare pe site-ul său sau prin TRACES.

                                       (*2)  Regulamentul (CE) nr. 1255/97 al Consiliului din 25 iunie 1997 privind criteriile comunitare prevăzute pentru puncte de control și de modificare a planului de itinerar prevăzut în anexa la Directiva 91/628/CEE (JO L 174, 2.7.1997, p. 1)."

                                       (*3)  Regulamentul (CE) nr. 1/2005 al Consiliului din 22 decembrie 2004 privind protecția animalelor în timpul transportului și al operațiunilor conexe și de modificare a directivelor 64/432/CEE și 93/119/CE și a Regulamentului (CE) nr. 1255/97 (JO L 3, 5.1.2005, p. 1).”"

            Articolul 2
            Abrogare
            Decizia 97/152/CE se abrogă.

            Articolul 3
            Intrare în vigoare și aplicare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică începând cu 21 aprilie 2021, cu excepția articolului 1 alineatul (5), care se aplică începând cu 1 decembrie 2021.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 29 martie 2021.

                  Pentru Comisie

                  Președintele

               Ursula VON DER LEYEN

            (1)  JO L 31, 1.2.2002, p. 1.

            (2)  JO L 84, 31.3.2016, p. 1.

            (3)  JO L 317, 23.11.2016, p. 4.

            (4)  JO L 95, 7.4.2017, p. 1.

            (5)  Regulamentul de punere în aplicare (UE) 2019/1715 al Comisiei din 30 septembrie 2019 de stabilire a normelor privind funcționarea sistemului de gestionare a informațiilor pentru controalele oficiale și a componentelor sistemice ale acestuia („Regulamentul IMSOC”) (JO L 261, 14.10.2019, p. 37).

            (6)  Regulamentul de punere în aplicare (UE) 2020/2002 al Comisiei din 7 decembrie 2020 de stabilire a normelor de aplicare a Regulamentului (UE) 2016/429 al Parlamentului European și al Consiliului cu privire la notificarea și raportarea la nivelul Uniunii a bolilor listate, la formatele și procedurile de transmitere și de raportare a programelor de supraveghere ale Uniunii și a programelor de eradicare și pentru cererea de recunoaștere a statutului de indemn de boală, precum și la sistemul computerizat de informare (JO L 412, 8.12.2020, p. 1).

            (7)  Regulamentul (UE) nr. 910/2014 al Parlamentului European și al Consiliului din 23 iulie 2014 privind identificarea electronică și serviciile de încredere pentru tranzacțiile electronice pe piața internă și de abrogare a Directivei 1999/93/CE (JO L 257, 28.8.2014, p. 73).

            (8)  Regulamentul (UE) nr. 142/2011 al Comisiei din 25 februarie 2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată (JO L 54, 26.2.2011, p. 1).

            (9)  Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (JO L 139, 30.4.2004, p. 1).

            (10)  Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (JO L 300, 14.11.2009, p. 1).

            (11)  Regulamentul (CE) nr. 1255/97 al Consiliului din 25 iunie 1997 privind criteriile comunitare prevăzute pentru puncte de control și de modificare a planului de itinerar prevăzut în anexa la Directiva 91/628/CEE (JO L 174, 2.7.1997, p. 1).

            (12)  Regulamentul (CE) nr. 1/2005 al Consiliului din 22 decembrie 2004 privind protecția animalelor în timpul transportului și al operațiunilor conexe și de modificare a Directivelor 64/432/CEE și 93/119/CE și a Regulamentului (CE) nr. 1255/97 (JO L 3, 5.1.2005, p. 1).

            (13)  Decizia 97/152/CE a Comisiei din 10 februarie 1997 privind informațiile care trebuie introduse în fișierele computerizate pentru evidența loturilor de animale sau produse animale provenind din țări terțe și reexpediate (JO L 59, 28.2.1997, p. 50).

            (14)  Decizia 92/438/CEE a Consiliului din 13 iulie 1992 privind informatizarea procedurilor veterinare de import (proiect Shift), de modificare a Directivelor 90/675/CEE, 91/496/CEE, 91/628/CEE și a Deciziei 90/424/CEE și de abrogare a Deciziei 88/192/CEE (JO L 243, 25.8.1992, p. 27).

            (15)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).


title: Regulamentul de punere în aplicare (UE) 2021/548 al Comisiei din 29 martie 2021 de supunere la înregistrare a importurilor de cabluri din fibre optice originare din Republica Populară Chineză

text:
                  30.3.2021

                  RO

                  Jurnalul Oficial al Uniunii Europene

                  L 109/71

         REGULAMENTUL DE PUNERE ÎN APLICARE (UE) 2021/548 AL COMISIEI
         din 29 martie 2021
         de supunere la înregistrare a importurilor de cabluri din fibre optice originare din Republica Populară Chineză
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) (denumit în continuare „regulamentul de bază”), în special articolul 14 alineatul (5),
         după informarea statelor membre,
         întrucât:

                     (1)

                     La 24 septembrie 2020, Comisia Europeană („Comisia”) a anunțat, printr-un aviz publicat în Jurnalul Oficial al Uniunii Europene (2) („avizul de deschidere”), deschiderea unei proceduri antidumping privind importurile de cabluri din fibre optice originare din Republica Populară Chineză („China”), în urma unei plângeri depuse de Europacable (denumit în continuare „reclamantul”) în numele unor producători care reprezintă peste 25 % din producția totală de cabluri din fibre optice a Uniunii.

               1.   PRODUSUL CARE FACE OBIECTUL ÎNREGISTRĂRII

                     (2)

                     Produsul care face obiectul înregistrării este reprezentat de cablurile din fibre optice, alcătuite din una sau mai multe fibre izolate individual, cu înveliș de protecție, chiar echipate cu conductoare electrice („CFO”) originare din China (denumit în continuare „produsul în cauză”). Următoarele produse sunt excluse: (i) cablurile în care toate fibrele optice sunt prevăzute individual cu conectori operaționali la una sau la ambele extremități; și (ii) cablurile destinate utilizării submarine. Cablurile destinate utilizării submarine sunt cabluri din fibre optice izolate cu plastic, care conțin un conductor din cupru sau din aluminiu, în care fibrele sunt incluse în unul sau mai multe module din metal.

                     (3)

                     Produsul în cauză este încadrat în prezent la codul NC ex 8544 70 00 (cod TARIC 8544700010). Codurile NC și TARIC sunt menționate numai cu titlu informativ.

               2.   CEREREA

                     (4)

                     La 17 decembrie 2020, reclamantul a prezentat o cerere de înregistrare în conformitate cu articolul 14 alineatul (5) din regulamentul de bază. Reclamantul a solicitat ca importurile produsului în cauză să fie supuse înregistrării, astfel încât ulterior să poată fi aplicate măsuri începând cu data înregistrării, sub rezerva îndeplinirii tuturor condițiilor prevăzute în regulamentul de bază.

               3.   MOTIVE PENTRU ÎNREGISTRARE

                     (5)

                     Potrivit reclamantului, înregistrarea era justificată deoarece condițiile prevăzute la articolul 10 alineatul (4) din regulamentul de bază erau îndeplinite. În special, reclamantul a susținut că produsul în cauză a făcut obiectul unui dumping în Uniune în cantități din ce în ce mai mari după deschiderea procedurii, cauzând un prejudiciu semnificativ industriei din Uniune și compromițând efectul corectiv al eventualelor taxe definitive.

                     (6)

                     Comisia a examinat cererea în conformitate cu articolul 10 alineatul (4) din regulamentul de bază. Comisia a verificat dacă importatorii aveau cunoștință sau dacă ar fi trebuit să aibă cunoștință despre existența dumpingului, despre amploarea lui și despre prejudiciul pretins sau constatat. Ea a analizat, de asemenea, dacă s-a înregistrat o nouă creștere substanțială a importurilor care, ținând seama de perioada în care a avut loc, de volum și de alte circumstanțe, era de natură să compromită grav efectul corectiv al taxei antidumping definitive care trebuie aplicată.

               3.1.   Cunoașterea de către importatori a existenței dumpingului, a amplorii lui și a prejudiciului pretins

                     (7)

                     Comisia dispune de suficiente dovezi potrivit cărora importurile de produs în cauză originare din China fac obiectul unui dumping. În speță, reclamantul a furnizat elemente de probă ale dumpingului pe baza unei comparații între o valoare normală construită pe baza unor costuri de producție și de vânzare care reflectă prețuri nedistorsionate sau a unor valori de referință, stabilite în conformitate cu articolul 2 alineatul (6a) litera (a) din regulamentul de bază, și prețul de export (la nivelul franco fabrică) al produsului în cauză atunci când este vândut la export către Uniune. Pe această bază, marja de dumping calculată în plângere, de 123 %, este semnificativă.

                     (8)

                     Aceste informații au fost incluse în avizul de deschidere și, prin urmare, Comisia consideră că importatorii aveau cunoștință sau ar fi trebuit să aibă cunoștință de existența dumpingului.

                     (9)

                     Ca răspuns la cererea de înregistrare depusă de Europacable, Camera de Comerț a Chinei pentru Importul și Exportul de Mașini și Produse Electronice (CCCME) a susținut că cerințele legale pentru înregistrare nu au fost îndeplinite, deoarece cererea de înregistrare nu a luat în considerare cunoașterea de către importator a dumpingului și cerința legată de o nouă creștere substanțială a importurilor. În special, potrivit acestei părți, orice creștere a importurilor care nu ar fi cauzată de cunoașterea măsurilor potențiale nu ar trebui să îndeplinească cerințele legale.

                     (10)

                     În ceea ce privește această afirmație, Comisia consideră că aceste două cerințe trebuie analizate separat. Într-adevăr, CCCME își susține afirmațiile făcând trimitere la o constatare a Curții (3) efectuată la interpretarea articolului 10 alineatul (4) litera (d) și nu a articolului 10 alineatul (4) litera (c), care este o cerință (4) distinctă (și cumulativă). CCCME a reprodus parțial constatările și le-a scos din context. Simpla lectură a întregului alineat clarifică faptul că constatarea este irelevantă pentru interpretarea noțiunii de „cunoaștere”. De fapt, constatările din cauza respectivă susțin poziția Comisiei atunci când aceasta afirmă că, încă de la publicarea avizului de deschidere a anchetei, importatorii erau conștienți de posibilitatea ca taxele să fie aplicate ulterior retroactiv. Acest lucru sugerează că importatorii ar cunoaște (sau ar fi trebuit să cunoască) existența dumpingului.

                     (11)

                     În ceea ce privește cunoașterea de către importatori a existenței dumpingului, Comisia consideră că, prin deschiderea anchetei și prin furnizarea tuturor informațiilor necesare părților interesate, importatorii ar trebui să aibă cunoștință de existența dumpingului. Avizul de deschidere este publicat în Jurnalul Oficial al Uniunii Europene și este accesibil tuturor părților interesate, inclusiv importatorilor. Mai mult, în calitate de părți interesate în cadrul anchetei, importatorii au acces la versiunea neconfidențială a plângerii. Prin urmare, Comisia a considerat că, la momentul respectiv, importatorii cunoșteau sau ar fi trebuit să cunoască practicile de dumping prezumate, amploarea acestora și prejudiciul prezumat.

                     (12)

                     În ceea ce privește creșterea importurilor, analiza din considerentele 19 și 20 arată că importurile au crescut într-adevăr în mod semnificativ după deschiderea anchetei și că, din cauza timpului necesar între comandă și livrare, această tendință nu a devenit evidentă imediat, ci la mai mult de o lună de la deschiderea anchetei. Aceasta arată că creșterea suplimentară raportată mai jos este cauzată de deciziile luate în cunoștință de cauză de importatori, având în vedere existența anchetei și posibilitatea aplicării unor taxe asupra produsului în cauză.

                     (13)

                     Prin urmare, Comisia a concluzionat că primul criteriu pentru înregistrare a fost îndeplinit.

               3.2.   O nouă creștere substanțială a importurilor

                     (14)

                     În cererea sa de înregistrare a importurilor, reclamantul a susținut existența unei noi creșteri substanțiale a importurilor. În acest scop, reclamantul a utilizat statisticile vamale chineze care arată că, în perioada ianuarie-octombrie 2020, producătorii chinezi de cabluri din fibre optice au exportat către Uniune (5) volume cu +9,5 % mai mari din codul de produs chinez 8544.70.00 în comparație cu aceeași perioadă din 2019.

                     (15)

                     CCCME a contestat cifrele furnizate de reclamant, susținând că statisticile chineze privind exporturile nu erau fiabile și că cifrele Eurostat nu au indicat o creștere a importurilor.

                     (16)

                     Comisia a efectuat propria sa evaluare pe baza datelor complete și actualizate disponibile în baza de date Surveillance, fără a lua în considerare statisticile chineze privind exporturile.

                     (17)

                     Comisia a comparat nivelul importurilor din prima lună completă după deschiderea anchetei (octombrie 2020) până în cea mai recentă lună completă disponibilă (ianuarie 2021) cu volumele corespunzătoare ale importurilor din aceeași perioadă a anului precedent (octombrie 2019-ianuarie 2020).

                     (18)

                     Înainte de deschiderea prezentei anchete, nu exista niciun cod TARIC specific pentru produsul în cauză. Comisia a calculat proporția importurilor de produs în cauză (declarate la codul TARIC 8544700010) în perioada octombrie 2020-ianuarie 2021 (32,85 %). Această proporție a fost, de asemenea, în concordanță cu cea furnizată în plângere și a fost considerată adecvată pentru perioada octombrie 2019-ianuarie 2020. Această abordare a fost considerată conservatoare, întrucât restul produselor incluse la codul NC 8544 70 00 nu fac obiectul anchetei, iar Comisia nu a identificat niciun motiv care să sugereze o creștere a importurilor respective. Importurile din China au evoluat după cum urmează:

                                 Perioada ulterioară deschiderii

                                 Importuri UE27 (kg – întregul cod NC)

                                 Importuri UE27 (kg – produsul în cauză)

                                 Perioada anterioară deschiderii

                                 Importuri UE27 (kg – întregul cod NC)

                                 Importuri UE27 (kg – estimare pentru produsul în cauză)

                                 Creștere % (comparație anterior și ulterior deschiderii anchetei)

                                    Oct. 2020

                                 2 302 136

                                 744 914

                                    Oct. 2019

                                 2 482 783

                                 815 622

                                 –8,7

                                    Nov. 2020

                                 2 035 304

                                 527 452

                                    Nov. 2019

                                 1 871 467

                                 614 798

                                 –14,2

                                    Dec. 2020

                                 2 519 501

                                 745 918

                                    Dec. 2019

                                 1 421 222

                                 466 888

                                 59,8

                                    Ian. 2021

                                 3 615 579

                                 1 422 058

                                    Ian. 2020

                                 2 439 294

                                 801 336

                                 77,5

                                    Total

                                 10 472 519

                                 3 440 342

                                 8 214 766

                                 2 698 645

                                 27,5

                                    Sursă: Date de supraveghere vamală în UE

                     (19)

                     Comisia a comparat, de asemenea, media importurilor lunare din cursul perioadei de anchetă (iulie 2019-iunie 2020) cu media importurilor lunare din cele patru luni de la deschiderea anchetei (octombrie 2020-ianuarie 2021). Comparația, astfel cum este detaliată în tabelul de mai jos, a indicat o creștere cu 15,05 %.

                                 Întregul cod NC

                                 Produsul în cauză

                                 Creștere % după deschiderea anchetei

                                 Media lunară după deschiderea anchetei

                                 Media lunară (iulie 2019 -iunie 2020)

                                 Media lunară după deschiderea anchetei

                                 Media lunară (iulie 2019-iunie 2020)

                                 2 618 130

                                 2 275 551

                                 860 086

                                 747 544

                                 15,05

                                    Sursă: Date de supraveghere vamală în UE

                     (20)

                     Comisia a verificat încrucișat informațiile de mai sus cu alte surse de informații disponibile, inclusiv formularele de eșantionare și răspunsurile la chestionar ale producătorilor-exportatori, precum și Eurostat, care au sugerat că volumele importurilor de mai sus provenite din baza de date a UE de supraveghere vamală ar putea fi subestimate. Comisia va analiza motivele acestor discrepanțe, inclusiv rata de conversie între diferitele unități de măsură. Comisia a considerat că acest punct nu pune sub semnul întrebării faptul că volumele importurilor raportate mai sus trebuie să fie considerate fiabile pentru prezenta analiză. În plus, corectarea unei eventuale subestimări a volumelor importurilor ar putea avea drept rezultat doar consolidarea concluziilor la care s-a ajuns în prezentul regulament.

                     (21)

                     Prin urmare, Comisia a constatat că creșterea medie de 27,5 % în lunile de după deschiderea anchetei a constituit o creștere substanțială a importurilor în sensul articolului 10 alineatul (4) din regulamentul de bază. În mod similar, creșterea de 15,05 % pe baza mediei lunare a celor patru luni de la deschiderea anchetei, cu importurile lunare medii în cursul PA, s-a dovedit, de asemenea, substanțială.

                     (22)

                     Prin urmare, Comisia a concluzionat că și al doilea criteriu pentru înregistrare a fost îndeplinit.

               3.3.   Compromiterea efectului corectiv al taxei

                     (23)

                     Comisia dispune de suficiente elemente de probă potrivit cărora creșterea în continuare a importurilor din China la prețuri tot mai mici ar cauza un prejudiciu suplimentar.

                     (24)

                     Astfel cum s-a stabilit în considerentele 13-18, există suficiente dovezi care indică o creștere substanțială a importurilor de produs în cauză. Acest lucru este de natură să compromită grav efectul corectiv al taxelor care vor fi aplicate. Este, în mod vădit, rezonabil să se presupună că importurile produsului în cauză își pot spori și mai mult cota de piață înainte de adoptarea eventualelor măsuri provizorii, întrucât această adoptare ar avea loc cel mai târziu în jurul celei de-a doua jumătăți a lunii mai 2021.

                     (25)

                     Într-adevăr, piața UE este atractivă pentru producătorii-exportatori chinezi, fiind o piață de CFO de mari dimensiuni pe care nu sunt instituite măsuri de apărare comercială, spre deosebire de alte piețe, cum ar fi Statele Unite [unde se aplică taxe de 25 % (6)]. Acest lucru este cu atât mai adevărat având în vedere supracapacitatea semnificativă a Chinei pentru acest produs, estimată a fi de peste două ori mai mare decât întreaga piață a UE, pe baza informațiilor de piață specializate furnizate de reclamanți. De asemenea, momentul este crucial, deoarece în ianuarie 2021 a început o licitație majoră pentru un contract de furnizare a produsului în cauză pe mai mulți ani, reprezentând o proporție considerabilă din consumul din Franța.

                     (26)

                     În plus, ținând seama de faptul că industria Uniunii are costuri fixe ridicate, este clar că scăderea cotei de piață și a producției va duce la o scădere a rentabilității în perioada cuprinsă între deschiderea anchetei și eventuala instituire a măsurilor.

                     (27)

                     În plus, prețurile de import ale produsului în cauză în perioada octombrie 2020-ianuarie 2021 sunt scăzute. Baza de date Surveillance 2 indică faptul că valoarea medie pe kg a importurilor din China încadrate la codul NC 8544 70 00 a fost cu aproximativ 24 % mai mică în perioada octombrie 2020-ianuarie 2021 decât în perioada octombrie 2019-ianuarie 2020. Acest lucru indică prețurile medii ale produsului în cauză, deoarece proporția importurilor de produs în cauză în ambele perioade este comparabilă (datele de supraveghere vamală ale UE pentru perioada octombrie 2020-ianuarie 2021 indică faptul că produsul în cauză reprezintă aproximativ 33 % din totalul importurilor încadrate la codul NC 8544 70 00, aceeași proporție fiind susținută în plângere). Cele de mai sus confirmă comportamentul în materie de prețuri al producătorilor-exportatori chinezi descris în cerere.

                     (28)

                     Creșterea substanțială a importurilor observată după deschiderea anchetei (în special în decembrie și ianuarie), facilitată de supracapacitatea existentă în China și alimentată de atractivitatea pieței UE, este probabil să compromită în mod grav efectele corective ale măsurilor, nu în ultimul rând având în vedere impactul concentrat într-o perioadă scurtă de timp, momentul critic al anumitor licitații și prețurile scăzute implicate. Nu există informații la dosar cu privire la alte circumstanțe care ar contrazice această evaluare.

                     (29)

                     Prin urmare, Comisia a concluzionat că și al treilea criteriu de înregistrare a importurilor a fost îndeplinit.

               3.4.   Concluzie

                     (30)

                     Având în vedere cele de mai sus, Comisia a concluzionat că există dovezi suficiente în favoarea justificării înregistrării importurilor de produs în cauză, în conformitate cu articolul 14 alineatul (5) din regulamentul de bază.

               4.   PROCEDURA

                     (31)

                     Toate părțile interesate sunt invitate să își prezinte în scris punctele de vedere și să aducă elemente de probă în sprijinul lor. În plus, Comisia poate audia părțile interesate, cu condiția ca acestea să prezinte o solicitare scrisă din care să reiasă că au motive speciale în baza cărora ar trebui să fie audiate.

               5.   ÎNREGISTRAREA

                     (32)

                     În temeiul articolului 14 alineatul (5) din regulamentul de bază, importurile produsului în cauză trebuie să facă obiectul unei înregistrări pentru a se garanta că, în cazul în care ancheta ar avea ca rezultat constatări care conduc la instituirea unor taxe antidumping, taxele respective să poată fi percepute retroactiv pentru importurile înregistrate, dacă sunt îndeplinite condițiile necesare, în conformitate cu dispozițiile legale aplicabile.

                     (33)

                     Orice obligație de plată ulterioară va decurge din constatările anchetei antidumping.

                     (34)

                     Afirmațiile din plângerea prin care se solicită deschiderea unei anchete antidumping estimează o marjă de dumping medie de 123 % și un nivel mediu de eliminare a prejudiciului de 43 % pentru produsul în cauză. Pe această bază, cuantumul eventualelor obligații de plată ulterioare poate fi estimat la nivelul de eliminare a prejudiciului menționat în plângere, și anume până la 43 % ad valorem din valoarea CIF la import a produsului în cauză.

                     (35)

                     Având în vedere dificultățile de comparare a volumelor exprimate în diferite unități de măsură, astfel cum s-a raportat mai sus în considerentul 20, Comisia consideră oportun să dispună de date privind importurile, inclusiv de informațiile privind lungimea cablurilor în kilometri, în scopul monitorizării. Prin urmare, autoritățile vamale sunt invitate să colecteze aceste date.

               6.   PRELUCRAREA DATELOR CU CARACTER PERSONAL

                     (36)

                     Toate datele cu caracter personal colectate pe parcursul prezentei anchete vor fi tratate în conformitate cu Regulamentul (UE) 2018/1725 al Parlamentului European și al Consiliului (7),

               ADOPTĂ PREZENTUL REGULAMENT:

            Articolul 1

               (1)   În temeiul articolului 14 alineatul (5) din Regulamentul (UE) 2016/1036, autoritățile vamale sunt invitate să ia măsurile corespunzătoare pentru a înregistra importurile de cabluri din fibre optice, alcătuite din una sau mai multe fibre izolate individual, cu înveliș de protecție, chiar echipate cu conductoare electrice, încadrate în prezent la codul NC ex 8544 70 00 (cod TARIC 8544700010) și originare din Republica Populară Chineză. Următoarele produse sunt excluse:

                           (i)

                           cablurile în care toate fibrele optice sunt prevăzute individual cu conectori operaționali la una sau la ambele extremități; precum și

                           (ii)

                           cablurile destinate utilizării submarine. Cablurile destinate utilizării submarine sunt cabluri din fibre optice izolate cu plastic, care conțin un conductor din cupru sau din aluminiu, în care fibrele sunt incluse în unul sau mai multe module din metal.

               (2)   Înregistrarea expiră la nouă luni de la data intrării în vigoare a prezentului regulament.

               (3)   Toate părțile interesate sunt invitate să își prezinte în scris punctele de vedere, să furnizeze elemente de probă în sprijinul lor sau să solicite să fie audiate în termen de 21 de zile de la data publicării prezentului regulament.

            Articolul 2
            Declarația vamală indică lungimea în kilometri a produsului descris la articolul 1 alineatul (1), cu condiția ca această mențiune să fie compatibilă cu anexa I la Regulamentul (CEE) nr. 2658/87 al Consiliului (8).

            Articolul 3
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 29 martie 2021.

                  Pentru Comisie

                  Președintele

               Ursula VON DER LEYEN

            (1)  JO L 176, 30.6.2016, p. 21.

            (2)  JO C 316, 24.9.2020, p. 10.

            (3)  Hotărârea Tribunalului (Camera a doua) din 8 mai 2019, Stemcor London Ltd și Samac Steel Supplies Ltd/Comisia Europeană, cauza T-749/16, punctul 74.

            (4)  Idem, punctul 46.

            (5)  Aceste date se referă la exporturile către UE-27.

            (6)  A se vedea:https://hts.usitc.gov/view/China%20Tariffs?release=2020HTSARev16

            (7)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).

            (8)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1). Anexa I „Nomenclatura combinată”.


title: Regulamentul de punere în aplicare (UE) 2021/549 al Comisiei din 29 martie 2021 de modificare pentru a 319-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida

text:
                  30.3.2021

                  RO

                  Jurnalul Oficial al Uniunii Europene

                  L 109/77

         REGULAMENTUL DE PUNERE ÎN APLICARE (UE) 2021/549 AL COMISIEI
         din 29 martie 2021
         de modificare pentru a 319-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida (1), în special articolul 7 alineatul (1) litera (a) și articolul 7a alineatul (5),
         întrucât:

                     (1)

                     Anexa I la Regulamentul (CE) nr. 881/2002 conține lista persoanelor, grupurilor și entităților cărora li se aplică înghețarea fondurilor și a resurselor economice în temeiul regulamentului respectiv.

                     (2)

                     La data de 23 martie 2021, Comitetul pentru sancțiuni al Consiliului de Securitate al Organizației Națiunilor Unite a decis să modifice opt mențiuni din lista persoanelor, grupurilor și entităților cărora ar trebui să li se aplice înghețarea fondurilor și a resurselor economice.

                     (3)

                     Prin urmare, este necesar ca anexa I la Regulamentul (CE) nr. 881/2002 să fie modificată în consecință,

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 881/2002 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 29 martie 2021.

                  Pentru Comisie,

                  Pentru președinte,

                  Directorul general

                  Direcția Generală Stabilitate Financiară, Servicii Financiare și Uniunea Piețelor de Capital

            (1)  JO L 139 29.5.2002, p. 9.

            ANEXĂ
            La rubrica „Persoane fizice” din anexa I la Regulamentul (CE) nr. 881/2002, datele de identificare pentru următoarele mențiuni se modifică astfel:

                        1.

                           „Khalifa Muhammad Turki Al-Subaiy [alias: (a) Khalifa Mohd Turki Alsubaie, (b) Khalifa Mohd Turki al-Subaie, (c) Khalifa Al-Subayi, (d) Khalifa Turki bin Muhammad bin al-Suaiy, (e) Abu Mohammed al-Qatari, (f) Katrina]. Data nașterii: 1.1.1965. Locul nașterii: Doha, Qatar. Cetățenie: qatariană. Pașaport nr.: 00685868 (eliberat la Doha la data de 5.2.2006, expiră la data de 4.2.2011). Carte de identitate numărul: 26563400140 (Qatar). Adresă: Doha, Qatar. Alte informații: Numele mamei este Hamdah Ahmad Haidoos. Data desemnării menționată la articolul 2a alineatul (4) litera (b): 10.10.2008.”

                        se înlocuiește cu următorul text:
                        „Khalifa Muhammad Turki Al-Subaiy (în grafia originală: خليفة محمد تركي السبيعي) [alias cert: (a) Khalifa Mohd Turki Alsubaie; (b) Khalifa Mohd Turki al-Subaie; (c) Khalifa Al-Subayi; (d) Khalifa Turki bin Muhammad bin al-Suaiy; alias incert: (a) Abu Mohammed al-Qatari; (b) Katrina]. Data nașterii: 1.1.1965. Locul nașterii: Doha, Qatar. Cetățenie: qatariană. Pașaport nr.: (a) 1353275 (număr de pașaport qatarian, expiră la data de 12.6.2022); (b) 00685868 (număr de pașaport qatarian, a fost eliberat la Doha la data de 5.2.2006 și a expirat la data de 4.2.2011). Număr național de identificare: 26563400140 (număr de identificare qatarian). Adresă: Al-Waab, Qatar. Alte informații: Numele mamei este Hamdah Ahmad Haidoos. Data desemnării menționată la articolul 7d alineatul (2) litera (i): 10.10.2008.”

                        2.

                           „Hamid Hamad Hamid al-'Ali. Data nașterii: 17 noiembrie 1960. Locul nașterii: (a) Kuweit, (b) Qatar. Cetățenie: kuweitiană. Pașaport nr.: (a) 001714467 (pașaport kuweitian), (b) 101505554 (pașaport kuweitian). Data desemnării menționată la articolul 2a alineatul (4) litera (b): 15.8.2014.”

                        se înlocuiește cu următorul text:
                        „Hamid Hamad Hamid al-'Ali. Data nașterii: 17.11.1960. Locul nașterii: Kuweit. Cetățenie: kuweitiană. Pașaport nr.: (a) 001714467 (număr de pașaport kuweitian); (b) 101505554 (număr de pașaport kuweitian). Data desemnării menționată la articolul 7d alineatul (2) litera (i): 15.8.2014.”

                        3.

                           „Abd Al-Rahman Bin 'Umayr Al-Nu'Aymi [alias (a) Abd al-Rahman bin 'Amir al-Na'imi; (b) 'Abd al-Rahman al-Nu'aimi; (c) 'Abd al-Rahman bin 'Amir al-Nu'imi; (d) 'Abd al-Rahman bin 'Amir al-Nu'aymi; (e) 'Abdallah Muhammad al-Nu'aymi; (f) 'Abd al-Rahman al-Nua'ymi; (g) A. Rahman al-Naimi; (h) Abdelrahman Imer al Jaber al Naimeh; (i) A. Rahman Omair J Alnaimi; (j) Abdulrahman Omair al Neaimi]. Data nașterii: 1954. Locul nașterii: Doha, Qatar. Cetățenie: qatariană. Pașaport nr.: (a) 00868774 (pașaport qatarian, expiră la data de 27.4.2014); Număr național de identificare: 25463401784 (carte de identitate qatariană, expiră la data de 6.12.2019). Data desemnării menționată la articolul 7d alineatul (2) litera (i): 23.9.2014.”

                        se înlocuiește cu următorul text:
                        „'Abd Al-Rahman Bin 'Umayr Al-Nu'Aymi [alias cert: (a) Abd al-Rahman bin 'Amir al-Na'imi; (b) 'Abd al-Rahman al-Nu'aimi; (c) 'Abd al-Rahman bin 'Amir al-Nu'imi; (d) 'Abd al-Rahman bin 'Amir al-Nu'aymi; (e) 'Abdallah Muhammad al-Nu'aymi; (f) 'Abd al-Rahman al-Nua'ymi; (g) A. Rahman al-Naimi; (h) Abdelrahman Imer al Jaber al Naimeh; (i) A. Rahman Omair J Alnaimi; (j) Abdulrahman Omair al Neaimi]. Data nașterii: 1954. Locul nașterii: Doha, Qatar. Cetățenie: qatariană. Pașaport nr.: (a) 01461558 (număr de pașaport qatarian, expiră la data de 20.1.2024); (b) 00868774 (număr de pașaport qatarian, a expirat la data de 27.4.2014). Număr național de identificare: (a) 25463400086 (număr de identificare qatarian); (b) 25463401784 (număr de identificare qatarian, a expirat la data de 6.12.2019). Adresă: Al-Waab, Qatar. Data desemnării menționată la articolul 7d alineatul (2) litera (i): 23.9.2014.”

                        4.

                           „Ashraf Muhammad Yusuf 'Uthman 'Abd Al-Salam [alias (a) Ashraf Muhammad Yusif 'Uthman 'Abd-al-Salam; (b) Ashraf Muhammad Yusuf 'Abd-al-Salam; (c) Ashraf Muhammad Yusif 'Abd al-Salam; (d) Khattab; (e) Ibn al-Khattab]. Data nașterii: 1984. Locul nașterii: Irak. Cetățenie: iordaniană. Pașaport nr.: (a) K048787 (pașaport iordanian); (b) 486298 (pașaport iordanian). Număr național de identificare: 28440000526 (carte de identitate națională qatariană). Adresă: Republica Arabă Siriană (localizat aici în decembrie 2014). Data desemnării menționată la articolul 2a alineatul (4) litera (b): 23.1.2015.”

                        se înlocuiește cu următorul text:
                        „Ashraf Muhammad Yusuf 'Uthman 'Abd Al-Salam (în grafia originală: اشرف محمد يوسف عثمان عبد السلام) [alias cert: (a) Ashraf Muhammad Yusif 'Uthman 'Abd-al-Salam; (b) Ashraf Muhammad Yusuf 'Abd-al-Salam; (c) Ashraf Muhammad Yusif 'Abd al-Salam; alias incert: (a) Khattab; (b) Ibn al-Khattab]. Data nașterii: 1984. Locul nașterii: Irak. Cetățenie: iordaniană. Pașaport nr.: (a) K048787 (număr de pașaport iordanian); (b) 486298 (număr de pașaport iordanian). Adresă: Republica Arabă Siriană (localizat aici în decembrie 2014). Data desemnării menționată la articolul 7d alineatul (2) litera (i): 23.1.2015.”

                        5.

                           „Ibrahim 'Isa Hajji Muhammad Al-Bakr [alias (a) Ibrahim 'Issa Haji Muhammad al-Bakar; (b) Ibrahim 'Isa Haji al-Bakr; (c) Ibrahim Issa Hijji Mohd Albaker; (d) Ibrahim Issa Hijji Muhammad al-Baker; (e) Ibrahim 'Issa al-Bakar; (f) Ibrahim al-Bakr; (g) Abu-Khalil]. Data nașterii: 12.7.1977. Locul nașterii: Qatar. Cetățenie: qatariană. Pașaport nr.: 01016646 (pașaport qatarian). Data desemnării menționată la articolul 2a alineatul (4) litera (b): 23.1.2015.”

                        se înlocuiește cu următorul text:
                        „Ibrahim 'Isa Hajji Muhammad Al-Bakr (în grafia originală: ابراهیم عیسی حاجي محمد البکر) [alias cert: (a) Ibrahim 'Issa Haji Muhammad al-Bakar; (b) Ibrahim 'Isa Haji al-Bakr; (c) Ibrahim Issa Hijji Mohd Albaker; (d) Ibrahim Issa Hijji Muhammad al-Baker; (e) Ibrahim 'Issa al-Bakar; (f) Ibrahim al-Bakr; alias incert: Abu-Khalil]. Data nașterii: 12.7.1977. Locul nașterii: Qatar. Cetățenie: qatariană. Pașaport nr.: 01016646 (pașaport qatarian, a expirat la data de 11.1.2017); Număr național de identificare: 27763401255 (număr de identificare qatarian). Data desemnării menționată la articolul 7d alineatul (2) litera (i): 23.1.2015.”

                        6.

                           „'Abd Al-Malik Muhammad Yusuf 'Uthman 'Abd Al-Salam [alias (a) 'Abd al-Malik Muhammad Yusif 'Abd-al-Salam; (b) 'Umar al-Qatari; (c) 'Umar al-Tayyar]. Data nașterii: 13.7.1989. Cetățenie: iordaniană. Pașaport nr.: K475336 (pașaport iordanian, eliberat la 31.8.2009 și expirat la 30.8.2014). Număr național de identificare: 28940000602 (carte de identitate națională qatariană). Data desemnării menționată la articolul 2a alineatul (4) litera (b): 23.1.2015.”

                        se înlocuiește cu următorul text:
                        „'Abd Al-Malik Muhammad Yusuf 'Uthman 'Abd Al-Salam (în grafia originală: عبدالملك محمد يوسف عثمان عبد السلام) [alias cert: (a) 'Abd al-Malik Muhammad Yusif 'Abd-al-Salam; alias incert: (a) 'Umar al-Qatari; (b) 'Umar al-Tayyar]. Data nașterii: 13.7.1989. Cetățenie: iordaniană. Pașaport nr.: K475336 (număr de pașaport iordanian, eliberat la data de 31.8.2009 și expirat la data de 30.8.2014). Data desemnării menționată la articolul 7d alineatul (2) litera (i): 23.1.2015.”

                        7.

                           „Abd Al-Latif Bin Abdallah Salih Muhammad Al-Kawari [alias (a) Abd-al-Latif Abdallah Salih al-Kawari, (b) Abd-al-Latif Abdallah Salih al-Kuwari, (c) Abd-al-Latif Abdallah al-Kawwari, (d) Abd-al-Latif Abdallah al-Kawari, (e) Abu Ali al-Kawari]. Data nașterii: 28.9.1973. Cetățenie: qatariană. Pașaport nr.: (a) pașaport qatarian cu numărul 01020802, (b) pașaport qatarian cu numărul 00754833, eliberat la data de 20.5.2007, (c) pașaport qatarian cu numărul 00490327, eliberat la data de 28.7.2001. Număr național de identificare: carte de identitate qatariană cu numărul 27363400684. Adresă: Al-Laqtah, Qatar. Data desemnării menționată la articolul 2a alineatul (4) litera (b): 21.9.2015.”

                        se înlocuiește cu următorul text:
                        „Abd Al-Latif Bin Abdallah Salih Muhammad Al-Kawari (în grafia originală: عبداللطیف بن عبدلله صالح محمد الكواري) [alias cert: (a) Abd-al-Latif Abdallah Salih al-Kawari; (b) Abd-al-Latif Abdallah Salih al-Kuwari; (c) Abd-al-Latif Abdallah al-Kawwari; (d) Abd-al-Latif Abdallah al-Kawari, (e) Abu Ali al-Kawari]. Data nașterii: 28.9.1973. Cetățenie: qatariană. Pașaport nr.: (a) 01020802 (număr de pașaport qatarian); (b) 00754833 (număr de pașaport qatarian, eliberat la data de 20.5.2007); (c) 00490327 (număr de pașaport qatarian, eliberat la data de 28.7.2001); (d) 01538029 (număr de pașaport qatarian, expiră la data de 14.3.2025). Număr național de identificare: 27363400684 (număr de identificare qatarian). Adresă: Al Kharaitiyat, Qatar. Data desemnării menționată la articolul 7d alineatul (2) litera (i): 21.9.2015.”

                        8.

                           „Sa'd Bin Sa'd Muhammad Shariyan Al-Ka'bi [alias (a) Sa'd bin Sa'd Muhammad Shiryan al-Ka'bi; (b) Sa'd Sa'd Muhammad Shiryan al-Ka'bi; (c) Sa'd al-Sharyan al-Ka'bi; (d) Abu Haza'; (e) Abu Hazza'; (f) Umar al-Afghani; (g) Abu Sa'd; (h) Abu Suad]. Data nașterii: 15.2.1972. Cetățenie: qatariană. Pașaport nr.: Pașaport qatarian cu numărul 00966737. Data desemnării menționată la articolul 2a alineatul (4) litera (b): 21.9.2015.”

                        se înlocuiește cu următorul text:
                        „Sa'd Bin Sa'd Muhammad Shariyan Al-Ka'bi (în grafia originală: سعد بن سعد محمد شریان الكعبي) (alias cert: (a) Sa'd bin Sa'd Muhammad Shiryan al-Ka'bi; (b) Sa'd Sa'd Muhammad Shiryan al-Ka'bi; (c) Sa'd al-Sharyan al-Ka'bi; alias incert: (a) Abu Haza'; (b) Abu Hazza'; (c) Umar al-Afghani; (d) Abu Sa'd; (e) Abu Suad]. Data nașterii: 15.2.1972. Cetățenie: qatariană. Pașaport nr.: 00966737 (număr de pașaport qatarian, a expirat la data de 16.2.2016). Număr național de identificare: 27263401275 (număr de identificare qatarian). Adresă: Umm Salal, Qatar. Data desemnării menționată la articolul 7d alineatul (2) litera (i): 21.9.2015.”


title: Regulamentul de punere în aplicare (UE) 2021/550 al Comisiei din 26 martie 2021 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Radicchio Rosso di Treviso” (IGP)]

text:
                  31.3.2021

                  RO

                  Jurnalul Oficial al Uniunii Europene

                  L 111/1

         REGULAMENTUL DE PUNERE ÎN APLICARE (UE) 2021/550 AL COMISIEI
         din 26 martie 2021
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Radicchio Rosso di Treviso” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Italiei de aprobare a unei modificări a caietului de sarcini al indicației geografice protejate „Radicchio Rosso di Treviso”, înregistrată în temeiul Regulamentului (CE) nr. 1263/96 al Comisiei (2), astfel cum a fost modificat prin Regulamentul (CE) nr. 784/2008 al Comisiei (3).

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (4), în conformitate cu articolul 50 alineatul (2) litera (a) din regulamentul respectiv.

                     (3)

                     Întrucât Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Radicchio Rosso di Treviso” (IGP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 26 martie 2021.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  Regulamentul (CE) nr. 1263/96 al Comisiei din 1 iulie 1996 de completare a anexei la Regulamentul (CE) nr. 1107/96 privind înregistrarea indicațiilor geografice și a denumirilor de origine în conformitate cu procedura prevăzută la articolul 17 din Regulamentul (CEE) nr. 2081/92 (JO L 163, 2.7.1996, p. 19).

            (3)  Regulamentul (CE) nr. 784/2008 al Comisiei din 5 august 2008 de aprobare a unor modificări care nu sunt minore aduse caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Radicchio Rosso di Treviso (IGP)] (JO L 209, 6.8.2008, p. 7).

            (4)  JO C 418, 3.12.2020, p. 9.